Na Trgu Francuske Republike u Zagrebu u nedjelju je održan prosvjed protiv obaveznog cijepljenja koji je organizirala Građanska inicijativa 'Za slobodu izbora'

No kao i uvijek do sada, antivakcinalisti su svojim zahtjevima ispisanim po transparentima pokazali visoke razine neznanja o prirodi zaraznih bolesti, o djelovanju cjepiva, ali i o funkcioniranju zdravstvenog sustava, o ljudskim pravima, slobodama i obavezama itd.

Jedan od jučer viđenih natpisa poručio je da djeca nisu vlasništvo države. To je jasno. No isto tako nisu ni vlasništvo roditelja. Ona su individue čija su ljudska prava zaštićena međunarodnim konvencijama. U ta prava, među ostalima, spadaju i pravo na zdravstvenu zaštitu, zaštitu od zlostavljanja i sl. Dakle, mogli bismo reći da roditelj nema pravo uskratiti djetetu znanstveno dokazanu medicinsku zaštitu cijepljenjem (kao ni operaciju ili transfuziju krvi), baš kao što ga nema pravo seksualno, fizički ili psihički zlostavljati. U uređenim državama socijalna služba roditeljima zlostavljačima ima pravo oduzeti djecu. To su zakoni oko kojih u civiliziranom svijetu postoji konsenzus.

Trećim transparentom od pedijatara se traži da ne šute o nuspojavama. Što bi to trebalo značiti? Da su naši pedijatri umreženi korumpirani zločinci? Prema Zakonu o lijekovima, sve nuspojave na lijekove i medicinske proizvode moraju se prijaviti, u pisanom obliku, Agenciji za lijekove i medicinske proizvode, a u slučaju cjepiva i Hrvatskom zavodu za javno zdravstvo. Među onima koji su dužni prijaviti nuspojave, navedeni su i zdravstveni djelatnici koji dolaze u doticaj s korisnikom lijeka, a to znači pedijatri ili osobe koje provode cijepljenje. Budući da pedijatri nisu plaćenici farmaceutskih kompanija, postavlja se pitanje kakav bi interes mogli imati da krše zakon i riskiraju da završe na sudu ili bez licence? Takvo pitanje može postaviti samo osoba koja ne zna za ovaj zakon ili pak osoba koja vjeruje da su svi, od pedijatara preko epidemiologa do političara, plaćenici Velike Farme. No takve ljude nikakvi argumenti ne mogu uvjeriti da pedijatri to već rade – da uredno prijavljuju nuspojave koje zapaze ili koje im roditelji prijave.